**Borgerkrigens ekko** er en podcast, der forbinder USA’s nutidige kulturkampe med sporene fra Den Amerikanske Borgerkrig. Den har form af et antropologisk og historisk *roadtrip* fra Nord til Syd i det store land, hvor podcastens tre deltagere følger i hjulsporene på den gamle konflikt for at begribe USA’s aktuelle splittelser.

De tre roadtrippere er:

* **Mads Daugbjerg**, antropolog og lektor ved Aarhus Universitet med ekspertise i historiebrug, erindringskultur og national identitet; har forsket i Den Amerikanske Borgerkrigs nutidsspor og genopførelser i mange år;
* **Mads Thernøe**, historiker og direktør ved Kroppedal museum; har stået bag talrige udstillinger og formidlingsprojekter; tillige naturvejleder og mangeårig historisk *re-enactor*;
* **Susanna Sommer**, selvstændig radio- og podcastproducent og journalistisk lektor ved SDU, hvis to seneste DR-podcasts blev belønnet med en *Prix Europa* og en dansk *Prix Audio* for årets bedste podcast.

*Borgerkrigens ekko* er støttet af Carlsbergfondet.

**Episode 1: Borgerkrigen og Gettysburg**

Vi ankommer til Gettysburg, borgerkrigens mest ikoniske slagmark, og til vores gamle hus på hovedgaden. Vi hører om krigens baggrund og udbrud, om Slaget ved Gettysburg i 1863, og om Abraham Lincolns berømte tale – *the Gettysburg Address* – som han holdt her, efter slaget, om borgerkrigen som en test af USA’s basale værdier og idealer. Vi møder blandt andre den unge museumsleder, som er bekymret for nationens tilstand; de studerende, der er ankommet til byens college med meget forskellige fortællinger om borgerkrigen i rygsækken; og lokalpolitikeren fra Demokraterne, der prøver at finde en vej i et republikansk-domineret område af Pennsylvania.

**Episode 2: Forsoning og rehabilitering**

Med afsæt i en saftig burger fra *Blue and Gray Bar & Grill*, midt i Gettysburg, sætter vi spot på forsoningen mellem de blå fra Nord og de grå fra Syd, der fulgte efter borgerkrigen. Og ikke mindst på forsoningens blinde vinkler: den blev nemlig et anliggende mellem *hvide* amerikanere fra Nord og Syd, der mødtes og gav hånd på de gamle slagmarker. Imens blev den sorte befolkning og dens forhold skrevet ud af historiens hovedspor. Vi taler om de gamle fortrængninger og om, hvordan man kan rette op på dem, med blandt andre formidlingschefen fra Gettysburg Nationalpark, en professor fra byens college, og den kvindelige ildsjæl, der arbejder på at rehabilitere byens forsømte kirkegård for de sorte.

**Episode 3: Genopførelser og genfærd**

Hvert år genopfører historieentusiaster dele af borgerkrigen i store *re-enactments* med hundrede- eller tusindvis af uniformerede deltagere. Vi dykker ned i den spektakulære hobby for at forstå fortiden som noget, man kan mærke og noget, man kan længes efter. Vi taler med *re-enactors* om de magiske øjeblikke, hvor glimt af fortiden trænger sig på, og med reenactment-industriens forretningsdrivende, der supplerer hobbyen med udstyr og våben og lever af længslen efter autenticitet. Vi tager også del i jagten på Gettysburgs mange spøgelser i Farnsworth House, en af byens mest hjemsøgte adresser, og udforsker byens paranormale parallelunivers sammen med en af stedets spøgelsesjægere.

**Episode 4: Statuer og fortrængning**

Vi vender snuden af vores Ford Expedition sydpå og kører til Richmond, Sydstaternes gamle hovedstad i Virginia. Her, på Monument Avenue, kunne man indtil for få år siden finde hyldeststatuer til Sydens gamle ledere. De var opsat i en æra, hvor ideer om hvidt overherredømme reelt havde fortrængt Borgerkrigens frihedsbudskaber. I dag er statuerne væk, opslugt i det raseri, der fulgte i kølvandet på politimordet på George Floyd i 2020. Vi taler med folk, der oplevede optøjerne helt forskelligt, og med en professor fra byens universitet om de tidligere sydstaters omskrivning af historien. Vi besøger også statue-skulptøren, der stadig bygger historie med hænderne, mens andre river ned.

**Episode 5: Had, healing og sorte historier**

Længere mod syd, i Georgia og Alabama, opsøger vi ekkoerne fra de sortes fortsatte kampe for rettigheder og retfærdighed. Vi er med, når en gruppe aktivister genopfører en lynchning fra 1946, hvor fire sorte blev dræbt uden rettergang af Ku Klux Klan. Vi følger den gamle, men utrættelige borgerrettighedsforkæmper, som i sin tid var ”fodsoldat” for Martin Luther King, og oplever hvordan fortidens og nutidens kampe smelter sammen. I Alabama besøger vi brændpunkterne i 1960’ernes protester mod forskelsbehandling og raceadskillelse. Her møder vi blandt andre healeren ved floden i Selma, som trækker sine klienter gennem terapeutiske og rensende genopførelser af slaveriets rædsler.

**Episode 6: Vold, magt og regering**

Vi flyver tilbage nordpå, til Washington, hvor den politiske magt bor og den amerikanske erindring er hugget ud i sten. Vi besøger the National Mall, mindeparken hvor en enorm statue af Lincoln med trætte øjne skæver op mod kongresbygningen på Capitol Hill, der blev angrebet af Trump-tilhængere 6. januar 2021. Vi taler om vold, magt og regering, og om det nærmest hellige forhold, mange amerikanere har til deres skydevåben. Vi besøger en politiker, der kæmper for at blive valgt til underhuset i West Virginia på en konservativ, krigerisk og historisk inspireret platform. Vi møder også den tidligere *re-enactor*, der blev højreradikal og sloges i gaderne mod venstrefløjen, så blodet flød, men som nu angrer sin ekstremistiske fortid i højrefløjens hvideste ekkokamre.